****

 **REPUBLIKA HRVATSKA**

**BJELOVARSKO-BILOGORSKA**

 **Ž U P A N I J A**

 **OPĆINA ŠANDROVAC**

 **OPĆINSKO VIJEĆE**

**KLASA: 363-01/20-01/**

**URBROJ:2123-05-01-20-1**

**U Šandrovcu, \_\_\_\_\_\_\_\_\_\_\_\_\_.2020.**

Na temelju članka 59. i članka 62. Zakona o komunalnom gospodarstvu ( Narodne novine broj 68/18, 110/18, 32/20), članka 34. Statuta Općine Šandrovac (“Općinski glasnik Općine Šandrovac” broj 02/2018, 02/2020)   Općinsko vijeće Općine Šandrovac na svojoj \_\_\_ sjednici održanoj dana \_\_\_\_\_\_\_\_\_\_\_\_2020. godine donijelo je sljedeću

**ODLUKU**

**o proglašenju komunalne infrastrukture Općine Šandrovac**

**javnim dobrom u općoj uporabi**

**Članak 1.**

Utvrđuje se svojstvo komunalne infrastrukture javnog dobra u općoj uporabi na nekretninama navedenim u PRILOGU 1. koji je sastavni dio ove Odluke.

**Članak 2.**

Ovu Odluku dužni su provesti Državna geodetska uprava, Područni ured za Katastar Bjelovar i Općinski sud u Bjelovaru, Zemljišno-knjižni odjel.

**Članak 3.**

Ova Odluku stupa na snagu osmog dana od dana objave u „Općinskom glasniku Općine Šandrovac”

**OPĆINSKO VIJEĆE OPĆINE ŠANDROVAC**

 Predsjednik Općinskog vijeća

 \_\_\_\_\_\_\_\_\_\_\_\_\_\_\_\_\_\_\_\_\_\_\_

 Miroslav Sokolić

**Obrazloženje:**

Zakon o komunalnom gospodarstvu stupio je na snagu dana 4.kolovoza.2018.godine, te je samim time prestao važiti prijašnji Zakon. Novi Zakon sadrži dosta novina u nadležnostima JLS-a, načinu postupanja i upisa komunalne infrastrukture u evidencije i zemljišne knjige.

Članak 59. predmetnog Zakona je odredio da komunalna infrastruktura jesu:

1. nerazvrstane ceste

2. javne prometne površine na kojima nije dopušten promet motornih vozila

3. javna parkirališta

4. javne garaže

5. javne zelene površine

6. građevine i uređaji javne namjene

7. javna rasvjeta

8. groblja i krematoriji na grobljima

9. građevine namijenjene obavljanju javnog prijevoza.

Općinski načelnik općine Šandrovac donio je dana 15.02.2019. godine Odluku o ustrojavanju i vođenju evidencije komunalne infrastrukture Općine Šandrovac KLASA: 363-01/19-04/2

URBROJ: 2123-05-04-19-1, od 15.02.2019. godine.

Osim navedenih građevina predstavničko tijelo jedinice lokalne samouprave može odlukom odrediti i druge građevine komunalne infrastrukture, ako služe za obavljanje komunalne djelatnosti.

Zakon također uređuje pravno-tehničke radnje, te postupak za evidentiranje u katastru i upis u zemljišne knjige komunalne infrastrukture izgrađene do dana stupanja na snagu Zakona, odnosno do 4. kolovoza 2018.godine. Time je konačno razrješenje pravnog statusa komunalne infrastrukture koja nije evidentirana u katastru i koja nije upisana u zemljišne knjige, radi usklađenja upisa sa stvarnim stanjem izgrađene komunalne infrastrukture.

Odredbama članka 61. i 62. istog Zakona određen je pravni status komunalne infrastrukture, te istu definira kao javno dobro u općoj uporabi u vlasništvu odnosno suvlasništvu jedinice lokalne samouprave i/ili osobe koja obavlja komunalnu djelatnost, komunalna infrastruktura može biti u pravnom prometu isključivo između jedinica lokalne samouprave i pravnih osoba koje obavljaju komunalne djelatnosti te druge osobe na toj infrastrukturi ne mogu stjecati stvarna prava, osim prava služnosti i prava građenja sukladno odluci predstavničkog tijela jedinice lokalne samouprave, te ne može biti predmet ovrhe niti stečaja.

Komunalna infrastruktura stječe status javnog dobra u općoj uporabi danom njezine izgradnje, uređenja odnosno stupanja na snagu odluke o proglašenju javnog dobra u općoj uporabi, te se upisuje u zemljišne knjige kao javno dobro u općoj uporabi i kao vlasništvo odnosno suvlasništvo jedinice lokalne samouprave i/ili javnog isporučitelja koji upravlja komunalnom infrastrukturom.

Odluku o proglašenju komunalne infrastrukture javnim dobrom u općoj uporabi i odluku o ukidanju statusa javnog dobra u općoj uporabi komunalne infrastrukture donosi predstavničko tijelo jedinice lokalne samouprave.

Odluka mora sadržavati naziv i vrstu komunalne infrastrukture, podatak o katastarskoj i zemljišnoknjižnoj čestici i katastarskoj općini na kojoj se infrastruktura nalazi te nalog nadležnom sudu za upis statusa javnog dobra u općoj uporabi u zemljišne knjige odnosno za brisanje tog statusa ako se radi o infrastrukturi koja se upisuje u zemljišne knjige, te se dostavlja nadležnom sudu radi provedbe upisa statusa javnog dobra u općoj uporabi u zemljišnim knjigama odnosno radi brisanja tog statusa.

Odredbom članka 132.Zakona komunalna infrastruktura izgrađena do dana stupanja na snagu ovoga Zakona koja nije evidentirana u katastru ili nije evidentirano njezino stvarno stanje evidentira se u katastru na temelju geodetskog elaborata izvedenog stanja komunalne infrastrukture, potvrde jedinice lokalne samouprave da se radi o komunalnoj infrastrukturi, a koje pribavlja i nadležnom tijelu za katastar dostavlja jedinica lokalne samouprave odnosno javni isporučitelj koji upravlja komunalnom infrastrukturom i rješenja nadležnog zemljišnoknjižnog suda o provedbi prijavnog lista u zemljišnu knjigu. Prijavni list za prethodnu provedbu u zemljišnoj knjizi izrađen u skladu s pregledanim i potvrđenim geodetskim elaboratom izvedenog stanja komunalne infrastrukture i potvrdu jedinice lokalne samouprave da se radi o komunalnoj infrastrukturi zemljišnoknjižnom sudu po službenoj dužnosti dostavlja nadležni ured za katastar. Potvrda mora sadržavati katastarske i zemljišnoknjižne oznake zemljišta na kojem se nalazi i tvrdnju da se radi o komunalnoj infrastrukturi.

Komunalna infrastruktura evidentira se u katastru i upisuje u zemljišne knjige kao neotuđivo vlasništvo odnosno suvlasništvo jedinice lokalne samouprave na čijem se području nalazi i/ili javnog isporučitelja koji upravlja komunalnom infrastrukturom, neovisno o postojanju upisa vlasništva i/ili drugih stvarnih prava treće osobe.

Odredbe ovoga Zakona ne odnose se na komunalnu infrastrukturu izgrađenu na zemljištu u vlasništvu Republike Hrvatske , te je taj postupak uređen zakonom kojim se uređuje upravljanje i raspolaganje imovinom u vlasništvu Republike Hrvatske.

Kako je odredbama Zakona omogućena evidencija u katastru i upis u zemljišne knjige, potrebno je pristupiti donošenju ove Odluke s ciljem usklađenja stvarnog stanja,obzirom na veliku važnost komunalne infrastrukture za kvalitetno obavljanje osnovnih djelatnosti Općine Šandrovac.

Za provođenje ove Odluke osigurati će se sredstva u Proračunu Općine Šandrovac.